**МИНИСТЕРСТВО НА ЗЕМЕДЕЛИЕТО, ХРАНИТЕ И ГОРИТЕ**

Проект

**НАРЕДБА № …………………**

**от ………………………………. г.**

**за определяне на вида, отличителните знаци, условията и реда за получаване, сроковете за износване на униформеното представително и униформеното теренно облекло от служителите в Изпълнителна агенция по горите, в нейните структури и в държавните предприятия по чл. 163 от Закона за горите**

Глава първа

ОБЩИ ПОЛОЖЕНИЯ

**Чл. 1.** С тази наредба се определят видът, отличителните знаци, условията и редът за получаване и сроковете за износване на униформено представително и униформено теренно облекло от служителите в Изпълнителна агенция по горите (ИАГ), в нейните структури и в държавните предприятия (ДП) по чл. 163 от Закона за горите (ЗГ) и в териториалните им поделения.

Глава втора

униформено представително и униформено теренно облекло в Изпълнителна агенция по горите и нейните структури

Раздел I

**Категории служители с право на облекло**

**Чл. 2.** (1) Право на униформено представително облекло имат служители, които са в служебно или трудово правоотношение с ИАГ и нейните структури, с изключение на горските инспектори по трудово правоотношение.

(2) Право на униформено теренно облекло имат следните категории служители:

1. горските инспектори по трудово правоотношение;

2. горските инспектори по служебно правоотношение;

3. служителите от специализираната администрация по смисъла на Закона за администрацията;

4. служителите, на които със заповед на изпълнителния директор на ИАГ са възложени функции по чл. 197 ЗГ.

(3) Право на униформено представително и униформено теренно облекло имат изпълнителният директор на ИАГ, заместник – изпълнителните директори на ИАГ, главният секретар на ИАГ, директорите на регионалните дирекции по горите и директорите на специализираните териториални звена.

**Чл. 3.** (1) Униформеното облекло се предоставя, за да се отличават служителите на ИАГ и нейните структури, при изпълнение на служебните им задължения.

(2) Лицата, на които се предоставя униформено облекло, са длъжни да го носят при изпълнение на служебните си задължения.

(3) Лицата са длъжни да поддържат в чист и спретнат вид униформеното си облекло.

(4) Промяната на установената форма на облеклото е забранена.

Раздел II

**Вид и елементи на униформеното облекло**

**Чл. 4.** Униформеното представително облекло за служителите в ИАГ и нейните структури, по вид, елементи и брой е, както следва:

1. зимно униформено представително облекло:

а) палто (канадка с подплата) - един брой;

б) костюм зимен (сако с два панталона/поли) – един брой;

в) риза (блуза) с дълъг ръкав - два броя;

г) вратовръзка/шал - един брой;

д) зимни обувки - един чифт;

2. лятно униформено представително облекло:

а) връхна дреха (яке) - един брой;

б) костюм летен (сако с два панталона/поли) - един брой;

в) риза (блуза) с къс ръкав - два броя;

г) летни обувки - един чифт.

**Чл. 5.** Униформеното теренно облекло за служителите в ИАГ и нейните структури, по вид, елементи и брой е, както следва:

1. зимно униформено теренно облекло:

а) мембранна полушуба с подвижна топла подплата – един брой;

б) мембранен панталон с подвижна топла подплата – един брой

в) риза с дълъг ръкав – два броя;

г) шапка – един брой;

д) мембранни обувки – един чифт.

2. лятно униформено теренно облекло:

а) мембранно яке – един брой;

б) панталон – два броя;

в) риза – къс ръкав – един брой

г) риза – дълъг ръкав – един брой

д) шапка – един брой

е) летни обувки – един чифт

3. служебна чанта – един брой (само за горските инспектори по трудово и по служебно правоотношение).

**Чл. 6.** (1) Униформеното представително облекло по чл. 4, т. 1, б. „б“ и т. 2, б. „б“ и униформеното теренно облекло по чл. 5, т. 1, б. „а“, „б“ и „в“ (1 бр.) и т. 2, б. „а“, „б“ и „в“ за служителите в ИАГ и нейните структури, се изработват по модел, плат и цвят, определени със заповед на изпълнителния директор на ИАГ.

(2) За останалите елементи от униформеното представително и униформеното теренно облекло се изплащат средства след издаване на заповед на изпълнителния директор на ИАГ, с които се определят единичните цени на конкретните елементи от облеклото.

Раздел III

**Отличителни знаци**

**Чл. 7.** (1) Служителите с лесовъдско образование, които са в служебно или трудово правоотношение с ИАГ и нейните структури, имащи право на униформено представително облекло, носят отличителен знак, както следва:

1. петлици, които се състоят от дъбови листа и жълъди, извезани от матовозлатиста или сребърна сърма върху тъмнозелено сукно, поставени върху дебела платнена или картонена подложка с ромбовидна форма с размери 4,5 на 3 см. В периферията са окантени с 1,5 мм усукан шнур по цвят и качество, както на везбата, а на 3 мм навътре от шнура в извезана зигзагообразно линия от сърмата на листата;

2. всички служители с лесовъдско образование носят петлици от двете страни на реверите на сакото, защитни в ъглите на яката на разстояние 1-2 мм от ръбовете, с жълъдите навън, като дължината на петлиците се поставя успоредно на дължината на яката;

3. Служителите в ИАГ носят петлици с две дъбови листа и два жълъда извезани от матовозлатиста сърма;

4. Служителите в РДГ с висше лесовъдско образование носят петлици с две дъбови листа и два жълъда извезани от сребриста сърма, а тези със средно лесовъдско образование – петлици с един дъбов лист и два жълъда, извезани от сребриста сърма. Останалите специализирани звена на ИАГ носят същите знаци.

(2) Служителите, които са в служебно или трудово правоотношение с ИАГ, нейните структури и специализираните териториални звена, имащи право на униформено теренно облекло, носят отличителен знак.

(3) Отличителният знак по ал. 2 е цветно изображение на логото на Изпълнителната агенция по горите и се закрепва неподвижно на левия ръкав на зимната полушуба и на лятното яке.

Раздел IV

**Срок и правила за износване на униформеното представително и униформеното теренно облекло**

**Чл. 8.** Средствата за униформеното представително и униформеното теренно облекло и за отличителните знаци на лицата, които са в служебно или трудово правоотношение с ИАГ и нейните структури, се осигуряват с бюджета на ИАГ.

**Чл. 9.** (1) На правоимащите се предоставя униформено представително и униформено теренно облекло не по - късно от три месеца от датата на постъпване на работа.

(2) Горските инспектори по трудово и по служебно правоотношение получават униформено теренно облекло по чл. 5, т. 1, б. „в“ (1 бр.), „г“ и „д“ и т. 2, б. „г“, „д“ и „е“ непосредствено след постъпването им на работа.

(3) Когато трудовото/служебното правоотношение е за непълно работно време, съответно се увеличава и срокът за износване на предоставеното облекло.

(4) Служители в ИАГ и нейните структури, които ползват отпуск повече от 3 месеца независимо от основанието, имат право на униформено представително и униформено теренно облекло за периода на реално изпълнение на служебни задължения, а за елементите по чл. 4, т. 1, б. „а“, „в“, „г“ и „д“ и т. 2, б. „а“, „в“ и „г“ се изплащат средства, пропорционално на отработените месеци. Със заповед на изпълнителния директор на ИАГ в края на календарната година се определят служителите, ползвали отпуск повече от 3 месеца, които следва да възстановят получените суми, с изключение на тези, ползвали отпуск за временна нетрудоспособност и платен годишен отпуск.

(5) В ИАГ и нейните структури се водят служебни картони от длъжностни лица, в които се отбелязват видът и датата на получаване на полагаемото се облекло.

**Чл. 10.** Не се дължи компенсация в пари при несвоевременно предоставяне на униформено облекло.

**Чл. 11.** (1) Срокът на износване на униформеното представително и униформеното теренно облекло на служителите започват да текат от датата на получаването им и се определят, съгласно приложение № 1 и приложение № 2.

(2) На униформеното представително и униформеното теренно облекло със срок на износване една година, съгласно приложенията по ал. 1, износването се отнася за календарната година, в която е закупено, независимо от датата на получаването.

(3) Сроковете за износване на облеклата текат и по време на платен отпуск, независимо от основанието му, както и по време на неплатен отпуск по чл. 160, ал. 2 и ал. 3, пр. първо от Кодекса на труда, но не повече от три месеца в една календарна година.

(4) Сроковете за износване на облеклата по приложенията текат и за лицата, ползващи отпуск по реда на чл. 163 от Кодекса на труда, но не повече от 3 последователнимесеца за една календарна година.

**Чл. 12.** Облеклото, чийто срок за износване е изтекъл, не подлежи на връщане. Същото остава в служителя, като в картона срещу съответния вид облекло се отбелязва „износено“.

**Чл. 13.** (1) При повреждане на облеклото не по вина на служителя (пожар, природни бедствия, авария, злополуки и др.) по причини, независещи от него, се съставя протокол и на лицето се предоставя ново униформено облекло.

(2) Когато униформеното облекло е загубено, унищожено или повредено по вина на работника или служителя, той носи имуществена отговорност за остатъчната стойност на облеклото до изтичане на срока на износване.

**Чл. 14.** (1) Служители на срочен трудов договор по чл. 68 от Кодекса на труда имат право на полагаемото им се униформено представително и униформено теренно облекло.

(2) Служители, назначени по реда на чл. 15 от Закона за държавния служител, имат право на униформено представително и униформено теренно облекло.

(3) Служители, назначени на основание Постановление № 66 на Министерския съвет от 28.03.1996 г. за кадрово осигуряване на някои дейности в бюджетните организации (обн., ДВ, бр. 29 от 1996 г.), имат право на униформеното представително облекло, с изключение на елементите по чл. 4, т. 1, б. „б“ и т. 2, б. „б“.

**Чл. 15.** (1) При преминаване на служител, получил униформено представително и униформено теренно облекло, на работа в друга организация на длъжност, за която съгласно тази наредба се предвижда носене на такова облекло, същото не се връща, а се доизносва в сроковете, по-благоприятни за служителя.

(2) При преминаване на служител, получил униформено представително и униформено теренно облекло, на работа в друга организация на длъжност, за която се полага различно от полученото преди това облекло, служителят получава само допълнително полагащото му се облекло за новата длъжност. Полученото преди това облекло не се връща, а срокът за доизносване продължава до изтичането му.

(3) Новият работодател изисква служебно препис от служебния картон.

**Чл. 16.** (1) При прекратяване на трудовото правоотношение по чл. 325, ал. 1, т. 1, 2, 9, 11 и 12, чл. 327, ал. 1, т. 1, 2, 3 и 12, чл. 328, ал. 1, т. 1 – 4, 6 – 8, 10 – 12 и ал. 2, чл. 330, ал. 2, т. 8 и чл. 331, ал. 1 от Кодекса на труда или служебното правоотношение по чл. 103, ал. 1, т. 1 – 4, 7 и 8, чл. 106, ал. 1, т. 1, 2, 5 и 6 и чл. 107а, ал. 1 от Закона за държавния служител униформеното облекло не се връща и не се заплаща стойността му за срока на доизносване.

(2) Във всички останали случаи на прекратяване на трудовото или служебното правоотношение служителят задържа униформеното облекло, като заплати стойността на облеклото за срока на доизносване.

**Чл. 17.** При прекратяване на трудовото или служебното правоотношение независимо от основанието отличителният знак по чл. 7 се връща на работодателя.

**Чл. 18.** Освен униформеното представително и униформеното теренно облекло някои категории персонал, определени от работодателя, получават и работно облекло на основание Наредба № 3 от 2001 г. за минималните изисквания за безопасност и опазване на здравето на работещите при използване на лични предпазни средства на работното място (обн., ДВ, бр. 46 от 2001 г.).

Глава трета

униформено представително и униформено теренно облекло в Държавни предприятия по чл. 163 от Закона за горите и териториалните им поделения

Раздел I

**Категории служители с право на облекло**

**Чл. 19.** (1) Право на униформено представително облекло имат следните категории служители:

1. служителите в ДП по чл. 163 от ЗГ и в териториалните поделения на ДП по чл. 163 от ЗГ, назначени за предотвратяване и установяване на нарушения в горските територии по реда на чл. 188 от ЗГ;

2. служители в ДП по чл. 163 от ЗГ и териториалните им поделения, определени от управителния съвет на съответното предприятие.

(2) Право на униформено теренно облекло имат следните категории служители:

1. служителите в териториалните поделения на ДП по чл. 163 от ЗГ, назначени за предотвратяване и установяване на нарушения в горските територии по реда на чл. 188 от ЗГ;

2. служители в ДП по чл. 163 от ЗГ и териториалните им поделения, определени от управителния съвет на съответното предприятие.

(3) Право на униформено представително и униформено теренно облекло имат директорите на ДП по чл. 163 от ЗГ и директорите на териториалните поделения на ДП по чл. 163 от ЗГ.

(4) Работодателят със заповед определя поименния списък на лицата по ал.1 и ал. 2.

**Чл. 20.** Униформеното облекло се предоставя, за да се отличават служителите на ДП по чл. 163 от ЗГ и териториалните им поделения при изпълнение на служебните им задължения.

Раздел II

**Вид и елементи на униформеното облекло**

**Чл. 21.** Униформеното представително облекло на служителите по чл. 19, ал. 1, т. 1 и 2, директорите на ДП по чл. 163 от ЗГ както и директорите на териториалните поделения на ДП по чл. 163 от ЗГ по вид, елементи и брой е, както следва:

1. зимно униформено представително облекло:

а) мембранна шуба (канадка с топла подплата) - един брой;

б) костюм зимен (сако с два панталона/панталон-пола) - един брой;

в) риза (блуза) с дълъг ръкав - два броя;

г) вратовръзка/шал - един брой;

д) зимни обувки - един чифт;

2. лятно униформено представително облекло:

а) костюм летен (сако с два панталона/панталон-пола) - един брой;

б) риза (блуза) с къс ръкав - два броя;

в) риза (блуза) с дълъг ръкав - един брой;

г) вратовръзка/шал - един брой;

д) летни обувки - един чифт.

**Чл. 22.** Униформеното теренно облекло за служителите по чл. 19, ал. 2, т. 1 и 2, директорите на ДП по чл. 163 от ЗГ, както и директорите на териториалните поделения на ДП по чл. 163 от ЗГ, по вид, елементи и брой е, както следва:

1. зимно униформено теренно облекло:

а) мембранна полушуба с подвижна топла подплата – един брой;

б) мембранен панталон – два брой;

в) термобельо – два комплекта;

г) риза (блуза) с дълъг ръкав – два броя;

д) шапка – един брой;

е) мембранни обувки всесезонни – един чифт;

2. лятно униформено теренно облекло:

а) мембранно яке – един брой;

б) елек – един брой;

в) панталон – два броя;

г) риза (блуза) – къс ръкав – един брой;

д) риза (блуза) – дълъг ръкав – един брой;

е) шапка – един брой;

ж) обувки – един чифт;

3. служебна чанта – един брой (за лицата по чл. 188 от ЗГ).

**Чл. 23.** (1) Униформеното представително облекло по чл. 21, т. 1, букви „а“, „б“, „в“ и „г“ и т. 2, букви „а“, „б“, „в“ и „г“, както и униформеното теренно облекло по чл. 22, т. 1, букви „а“, „б“, „в“, „г“ и „д“ и т. 2, букви „а“, „б“, „в“, „г“ „д“ и „е” се изработват по единен модел, плат и цвят, определени със заповед на директора на съответното ДП по чл. 163 от ЗГ.

(2) За останалите елементи от униформеното представително и униформеното теренно облекло се изплащат средства след решение на управителния съвет на съответното ДП по чл. 163 от ЗГ, с които се определят единичните цени на конкретните елементи от облеклото.

Раздел III

**Отличителни знаци**

**Чл. 24.** (1) Служителите на ДП по чл. 163 от ЗГ и техните териториални поделения, имащи право на униформено теренно облекло, носят отличителен знак, определен с решение на управителния съвет на съответното предприятие.

(2) Отличителният знак по ал. 1 се закрепва неподвижно на левия ръкав на зимната полушуба и на лятното яке.

Раздел IV

**Срокове и правила за износване на униформеното представително и униформеното теренно облекло**

**Чл. 25.** Държавните предприятия по чл. 163 от ЗГ осигуряват необходимите средства за униформено и/или теренно облекло и за отличителни знаци на своите служители.

**Чл. 26.** (1) На правоимащите се предоставя униформено представително и униформено теренно облекло не по-късно от три месеца от датата на постъпване на работа.

(2) Когато трудовото правоотношение е за непълно работно време, съответно се увеличава и срокът за износване на предоставеното облекло.

(3) Управителните съвети на ДП по чл. 163 от ЗГ вземат решение за реда за предоставяне на униформено облекло на служителите, които поради ползване на отпуск повече от 3 последователни месеца независимо от основанието или повече от шест последователни месеца на основание чл. 163 от КТ не са включени в заповедта на работодателя за предоставяне на съответното облекло по чл. 21 и 22.

(4) В ДП по чл. 163 от ЗГ и териториалните им поделения се водят служебни картони, в които се отбелязват видът и датата на получаване на полагаемото се облекло.

**Чл. 27.** Не се дължи компенсация в пари при несвоевременно предоставяне на униформено облекло.

**Чл. 28.** (1) Сроковете на износване на униформеното представително и униформеното теренно облекло на служителите започват да текат от датата на получаването им и се определят съгласно приложение № 3 и приложение № 4.

 (2) За служителите ползващи платен отпуск, независимо от основанието му, както и по време на неплатен отпуск по чл. 160, ал. 1 и 2 от Кодекса на труда, в срок по-дълъг от три последователни месеца в една календарна година, сроковете за износване на облеклото по приложенията от ал. 1 спират да текат от датата на изтичане на 3-я месец.

(3) За служителите ползващи отпуск по реда на чл. 163 от Кодекса на труда, повече от 3 последователнимесеца за една календарна година, срока за износване на облеклото спира да тече след изтичане на третия месец.

(4) Управителните съвети на ДП по чл. 163 от ЗГ могат с решение да увеличат срока на износване на цялото облекло или на отделни елементи от него, посочен в приложение № 3 и приложение № 4, но с не повече от една година.

**Чл. 29.** Облеклото, чийто срок за износване е изтекъл, не подлежи на връщане. Същото остава в служителя, като в картона срещу съответния вид облекло се отбелязва „износено“.

**Чл. 30.** (1) При повреждане на облеклото не по вина на служителя (пожар, природни бедствия, авария, злополуки и др.) по причини, независещи от него, се съставя протокол и на лицето се предоставя ново униформено облекло.

(2) Когато униформеното облекло е загубено, унищожено или повредено по вина на работника или служителя, той носи имуществена отговорност за остатъчната стойност на облеклото до изтичане на срока на износване.

**Чл. 31.** Служители на срочен трудов договор по чл. 68 от Кодекса на труда имат право на полагаемото им се униформено представително и униформено теренно облекло.

**Чл. 32.** (1) При назначаване на служител, получил униформено представително и униформено теренно облекло, на работа в друга организация на длъжност, за която съгласно тази наредба се предвижда носене на такова облекло, същото не се връща, а се доизносва в сроковете, по-благоприятни за служителя, предвидени в приложенията.

(2) При назначаване на служител, получил униформено представително и униформено теренно облекло, на работа в друга организация на длъжност, за която се полага различно от полученото преди това облекло, служителят получава само допълнително полагащото му се облекло за новата длъжност. Полученото преди това облекло не се връща, а срокът за доизносване продължава да тече в сроковете, предвидени в приложенията.

(3) Новият работодател изисква служебно препис от служебния картон.

**Чл. 33.** (1) При прекратяване на трудовото правоотношение по чл. 325, ал. 1, т. 1, 2, 9 и 11 , чл. 327, ал. 1, т. 1, 2, 3 и 12, чл. 328, ал. 1, т. 1 – 4, 6 – 8, 10 – 12 и ал. 2, чл. 330, ал. 2, т. 8 и чл. 331, ал. 1 от Кодекса на труда, униформеното облекло не се връща и не се заплаща стойността му за срока на доизносване.

(2) При прекратяване на договор за управление на директор на ДП по чл. 163 от ЗГ и директор на териториално поделение, независимо от основанието за прекратяване, униформеното облекло не се връща и не се заплаща стойността му за срока на доизносване.

(3) При прекратяване на трудовото правоотношение на основание чл.190 от Кодекса на труда, работника/служителя задържа униформеното облекло, като заплаща стойността на облеклото за срока на доизносване.

 (4)Във всички останали случаи на прекратяване на трудовото правоотношение служителят задържа униформеното облекло, като заплаща стойността на облеклото за срока на доизносване, с изключение на случаите по чл. 32, ал. 1 и 2.

**Чл. 34.** При прекратяване на трудовото правоотношение независимо от основанието отличителният знак по чл. 24 се връща на работодателя.

**Чл. 35.** Освен униформеното представително и униформеното теренно облекло някои категории персонал, определени от работодателя, получават и работно облекло на основание Наредба № 3 от 2001 г. за минималните изисквания за безопасност и опазване на здравето на работещите при използване на лични предпазни средства на работното място.

**Чл. 36.** (1) Лицата, на които се предоставя униформено облекло, са длъжни да го носят при изпълнение на служебните си задължения.

(2) Лицата са длъжни да поддържат в чист и спретнат вид униформеното си облекло.

(3) Промяната на установената форма на облеклото е забранена.

(4) Носенето на комбинирано облекло - униформено с цивилно, е забранено.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 1.** Наредбата се издава на основание чл. 202 от Закона за горите.

**§ 2.** Срокът за износване на униформено представително и/или униформено теренно облекло, получено преди влизане в сила на тази наредба, се изчислява по досегашния ред.

**§ 3.** Тази наредба отменя Наредба № 3 от 15.02.2012 г. за определяне на вида, отличителните знаци, условията и реда за получаване, сроковете за износване на униформеното представително и униформеното теренно облекло от служителите в Изпълнителна агенция по горите, нейните структури, специализираните териториални звена и държавните предприятия по чл. 163 от Закона за горите (обн., ДВ, бр. 16 от 2012 г.) и влиза в сила от деня на обнародването й в „Държавен вестник“.

**§ 4.** Изпълнението на наредбата се възлага на изпълнителния директор на ИАГ и на директорите на ДП по чл. 163 от ЗГ.

**Десислава Танева**

*Министър на земеделието, храните и горите*

Приложение № 1

към чл. 11, ал. 1

**Срок за износване на униформеното представително облекло за служителите на Изпълнителна агенция по горите и нейните структури**

|  |  |  |
| --- | --- | --- |
| № | Униформено представително облекло | Срок на износване (год.) |
| І. | Зимно |  |
| 1. | Палто (канадка с подплата) – 1 бр. | 2 г. |
| 2. | Костюм зимен/сако с два панталона (поли) – 1 бр. | 1 г.  |
| 3. | Риза (блуза) с дълъг ръкав – 2 бр. | 1 г. |
| 4. | Вратовръзка/шал – 1 бр. | 1 г. |
| 5. | Зимни обувки – 1 чифт | 1 г. |
| ІІ. | Лятно |  |
| 1. | Връхна дреха (яке) – 1 бр. | 2 г. |
| 2. | Костюм летен/сако с два панталона (поли) – 1 бр. | 1 г.  |
| 3. | Риза (блуза) с къс ръкав – 2 бр. | 1 г. |
| 4. | Летни обувки – 1 чифт | 1 г. |

Приложение № 2

към чл. 11, ал. 1

**Срок за износване на униформеното теренно облекло на служителите в Изпълнителна агенция по горите и нейните структури**

|  |  |  |
| --- | --- | --- |
| № | Униформено теренно облекло | Срок на износване (год.) |
| за служителите по чл. 2, ал. 2, т. 2, 3 и 4 | за служителите по чл. 2, ал. 2, т. 1 |
| І. | Зимно |  |  |
| 1. | Мембранна полушуба с подвижна топла подплата – 1 бр. | 2 г. | 1 г. |
| 2. | Мембранен панталон с подвижна топла подплата – 1 бр. | 2 г. | 1 г. |
| 3. | Риза с дълъг ръкав – 2 бр. | 1 г. | 1 г. |
| 4. | Шапка – 1 бр. | 2 г. | 1 г. |
| 5. | Мембранни обувки – 1 чифт | 2 г. | 1 г. |
| ІІ. | Лятно |  |  |
| 1. | Мембранно яке – 1 бр. | 2 г. | 1 г. |
| 2. | Панталон – 2 бр. | 2 г. | 1 г. |
| 3. | Риза с къс ръкав – 1 бр. (с изключение на служителите от общата администрация) | 1 г. | 1 г. |
| 4. | Риза с дълъг ръкав – 1 бр.(с изключение на служителите от общата администрация) | 1 г. | 1 г. |
| 5. | Шапка – 1 бр.(с изключение на служителите от общата администрация) | 2 г. | 1 г. |
| 6. | Летни обувки – 1 чифт | 2 г. | 1 г. |
| ІІІ. | Чанта – 1 бр. | 2 г. | 1 г. |

Приложение № 3

към чл. 21

**Срок за износване на униформеното представително облекло за служителите в държавните предприятия по чл. 163 от Закона за горите и териториалните им поделения**

|  |  |  |
| --- | --- | --- |
| № | Униформено представително облекло | Срок на износване (год.) |
| за лицата по чл. 19, ал. 1, т. 1 | за лицата по чл. 19, ал. 1, т. 2 и ал. 3 |
| І. | Зимно |  |  |
| 1. | Мембранна шуба (канадка с топла подплата) – 1 бр. | 3 г. | 2 г. |
| 2. | Костюм зимен (сако с два панталона /панталон-пола) – 1 бр. | 3 г. | 2 г. |
| 3. | Риза (блуза) с дълъг ръкав – 2 бр. | 2 г. | 1 г. |
| 4. | Вратовръзка/шал – 1 бр. | 3 г. | 2 г. |
| 5. | Зимни обувки – 1 чифт | 2 г. | 1 г. |
| ІІ. | Лятно |  |  |
| 1. | Костюм летен (сако с два панталона /панталон-пола) – 1 бр. | 3 г. | 2 г. |
| 2. | Риза (блуза) с къс ръкав – 2 бр. | 2 г. | 1 г. |
| 3. | Риза (блуза) с дълъг ръкав – 1 бр. | 2 г. | 1 г. |
| 4. | Вратовръзка/шал – 1 бр. | 3 г. | 2 г. |
| 5. | Летни обувки – 1 чифт | 2 г. | 1 г. |

Приложение № 4

към чл. 22

**Срок за износване на униформеното теренно облекло за служителите в държавните предприятия по чл. 163 от Закона за горите и териториалните им поделения**

|  |  |  |
| --- | --- | --- |
| № | Униформено теренно облекло | Срок на износване (год.) |
| за лицата по чл. 19, ал. 2, т. 1 | за лицата по чл. 19, ал. 2, т. 2 и ал. 3 |
| І. | Зимно |  |  |
| 1. | Мембранна полушуба с подвижна топла подплата – 1 бр. | 1 г. | 2 г. |
| 2. | Мембранен панталон – 2 бр. | 1 г. | 2 г. |
| 3. | Термобельо – 2 комплекта | 1 г. | 2 г. |
| 4. | Риза (блуза) с дълъг ръкав – 2 бр. | 1 г. | 1 г. |
| 5. | Шапка – 1 бр. | 1 г. | 2 г. |
| 6. | Мембранни обувки всесезонни – 1 чифт | 1 г. | 2 г. |
| ІІ. | Лятно |  |  |
| 1. | Мембранно яке – 1 бр. | 1 г. | 2 г. |
| 2. | Елек – 1 бр. | 1 г. | 2 г. |
| 3. | Панталон – 2 бр. | 1 г. | 2 г. |
| 4. | Риза (блуза) с къс ръкав – 1 бр. | 1 г. | 1 г. |
| 5. | Риза (блуза) с дълъг ръкав – 1 бр. | 1 г. | 1 г. |
| 6. | Шапка – 1 бр. | 1 г. | 2 г. |
| 7. | Обувки – 1 чифт | 1 г. | 2 г. |
| ІІІ. | Чанта – 1 бр. | 1 г. |  |